अन्तत: उपाधि रक्षा
डिफेन्डिङ च्याम्पियन अनि पहिलो खेलमै भुटानसँग ऐतिहासिक पराजय । साफ यू–१८ च्याम्पियनसिपमा उपाधि बचाउने लक्ष्य लिएर भुटान प्रस्थान गरेको नेपाली टोलीले नसोचिएको सुरुआत गर्‍यो । 
काठमाडौं — डिफेन्डिङ च्याम्पियन अनि पहिलो खेलमै भुटानसँग ऐतिहासिक पराजय । साफ यू–१८ च्याम्पियनसिपमा उपाधि बचाउने लक्ष्य लिएर भुटान प्रस्थान गरेको नेपाली टोलीले नसोचिएको सुरुआत गर्‍यो । प्रतियोगिताको पहिलो दिनमै माल्दिभ्सलाई १–० ले पराजित गरेको भुटानले नेपाललाई हराउँदै इतिहासमै पहिलोपटक लगातार जित हात पार्‍यो । खेलको अधिकांश समय नेपाल भुटानमाथि हावी भए पनि भुटानले पेनाल्टीमा गोल गर्दै जित हात पारेको थियो । दोस्रो चरणसम्म नेपालले अंक नजोडेको स्थितिमा बंगलादेश र भुटान ६ अंक लिएर शीर्षस्थानमा थिए । बंगलादेशले पहिलो चरणमा भारतलाई ४–३ र दोस्रोमा माल्दिभ्सलाई २–० ले हराएको थियो । यस्तो अवस्थामा नेपालले उपाधि जित्ला भन्ने सायदै कसैले सोचेको थियो ।नेपालले दोस्रो चरणमा माल्दिभ्सलाई २–० ले पराजित गर्दै अंकको खाता खोल्यो । उक्त खेलमा पनि पाएको अवसर सदुपयोग गर्न नसक्दा नेपालले धेरै गोल गर्न नसकेको प्रशिक्षक छिरिङ लोप्साङको भनाइ थियो । प्रतियोगिताको समीकरण हेर्दा नेपालको उपाधि जित्ने सम्भावना कायमै रहेकाले राम्रो खेल्ने लक्ष्य बनाएको उनले बताए । चौथो चरणमा नेपालले बलियो मानिएको बंगलादेशको सामना गर्दै थियो । उक्त खेलमा जित हात नपारे नेपालको उपाधि जित्ने सम्भावना समाप्त हुने पक्का थियो । यस्तो अवस्थामा नेपालले बंगलादेशलाई २–१ ले पराजित गर्दै प्रतियोगिताको उपाधि होड खुला पार्‍यो । रोमन लिम्बूले करिब ४० यार्डबाट फ्रि–किकमा गोल गर्दै नेपाललाई ३ अंक दिलाएका थिए ।अन्तिम चरणको खेल बाँकी रहँदा प्रतियोगिताका शीर्ष चार टोलीको समान ६ अंक थियो । अन्तिम दिन नेपालले आफ्नो खेल जितेर मात्र उपाधि हात पार्न नसक्ने अवस्था थियो । हेड–टु–हेड नियमको कारण उपाधि होडको समीकरण रोमाञ्चक बनेको थियो । उपाधि रक्षा गर्ने धुनमा रहेको नेपालले अन्तिम खेलमा पछिल्लो संस्करणको उपविजेता भारतको सामना गर्दै थियो भने घरेलु टोली भुटानले बंगलादेशको ।प्रतियोगिताका सर्वोत्कृष्ट खेलाडी दिनेश हेन्जन । प्रतियोगिताको अन्तिम दिन बुधबारको पहिलो खेलमा बंगलादेशले भुटानलाई २–० ले पराजित गरेपछि नेपालको उपाधि जित्ने आशा थप बलियो भयो । त्यस नतिजासँगै भारतले भने उपाधि नजित्ने पक्का भइसकेको थियो । यद्यपि भारतले आफ्ने रोजाइको टोली उतार्‍यो तर नतिजा भने उसको पक्षमा भएन । पहिलो हाफमै दिनेश हेन्जनले दुई गोल गरेपछि नेपाल २–० ले विजयी भयो र नेपालले उपाधि रक्षा गर्‍यो । दिनेश प्रतियोगिताको उत्कृष्ट खेलाडी चुनिए ।दसैंपूर्व नेपाली टिम ट्रफीसहित स्वदेश फर्कियो । प्रशिक्षक छिरिङका अनुसार भुटानसँग पहिलो खेल हार्नु दुर्भाग्य भए पनि त्यसैको सिकाइले उपाधि जित्न टोली सफल रहयो । ‘भुटानसँग हामीले पहिलो खेल हारेपछि धेरै कुरा सिक्यौं । पहिलो खेलको कमी कमजोरी त्यसपछिको खेलमा सुधार्दै गयौं । उपाधि जित्न टोलीको मिहिनेत नै मुख्य कारक थियो,’ लोप्साङले भने ।कप्तान अर्पण कार्की भने पहिलो खेल हार्नु दुर्भाग्य रहेको बताउँछन् । ‘हामीले भुटानसँग धेरै अवसर गुमायौं । केही प्रहार पोस्टमा लगेर फर्किए र अन्त्यमा पेनाल्टीबाट गोल खायौं,’ उनले भने, ‘भुटानसँग हारेपछि उपाधि जित्न सकिन्छ भन्ने लागेको थिएन । तर टोलीको बैठकमा प्रशिक्षकहरूले हाम्रो मनोबल उच्च पार्नुभयो ।’ उनले पनि भुटानको खेलपछि टोलीले सुधारिएको प्रदर्शन गरेर उपाधि जित्न सफल रहेको बताए ।‘भुटान विगतको तुलनामा निकै राम्रो थियो । हामीले पनि अब अझै सुधार गरे मात्र उपाधि जित्न सक्ने बुझ्यौं । त्यसपछि हरेक खेलमा हामीले आफ्नो स्तर उकास्दै लग्यौं । अन्त्यमा सबैको मिहिनेतले उपाधि बचाउन सफल भयौं,’ उनले टुंग्याए ।यही टिमले एक महिनापछि एएफसी यू–१९ च्याम्पियनसिपको छनोट चरण खेल्दैछ । समूह ‘ए’ मा रहेको नेपालसँग आयोजक किर्गिस्तान, ओमान, बहराइन र संयुक्त राज्य इमिरेट्स छन् । समूहको शीर्षस्थानमा रहने टोलीसँगै समूहका उत्कृष्ट पाँच उपविजेता फाइनल चरणका लागि छनोट हुनेछन् । त्यसैका लागि नेपाली टोलीले आइतबारबाट प्रशिक्षण सुरु गर्दैछ । साफ विजेता टोलीसँगै अन्य केही खेलाडी पनि पुन: छनोटका लागि उपलब्ध हुनेछन् । साफ यू–१८ च्याम्पियनसिपनेपालको नतिजागोल प्रतिद्वन्द्वी०–१ भुटान२–० माल्दिभ्स२–१ बंगलादेश२–० भारत